མཇུག་ཏུ་སྐུ་མགྲོན་གཙོ་བོ་མཆོག་གིས།དེ་རིང་ཁོང་རླབས་ཆེ་བའི་བོད་མིའི་མང་གཙོ་དུས་དྲན་ཐེངས་༥༨བའི་སྐུ་མགྲོན་གཙོ་བོར་གདན་དྲངས་བར་ཧ་ཅང་དགའ་བོ་བྱུང་།སྲིད་སྐྱོང་མཆོག་དང་བཀའ་ཤག་རྣམ་པ།སྤྱི་འཐུས་རྣམས་པས་རིག་གཞུང་དང་ཆོས་ལུགས་མི་རིགས་ཀྱི་ངོ་བོ་སོགས་མ་ཟད།དེང་རབས་ཀྱི་མང་གཙོའི་རིན་ཐང་སོགས་རྒྱུད་འཛིན་བྱེད་བཞིན་པ་དང་།དེ་བཞིན་སྲིད་སྐྱོང་ལ་མཚོན་ན་འཛམ་གླིང་གི་སྙན་གྲགས་ཆེ་བའི་སློབ་ཆེན་ཧ་ཝ་ཊིའི་ནང་དུ་ཁྲིམས་ལུགས་རིག་པར་སློབ་སྦྱོང་བྱས་ཏེ།སློབ་མཐར་ཕྱིན་རྗེས་ཕྱིར་ལོག་ནས་མི་མང་ལ་ཞབས་འདེགས་ཞུ་བཞིན་ཡོད་པ་དེ་ནི་ཧ་ཅང་གི་སྟོབས་ཤུགས་ལྡན་པ་ཞིག་རེད།རྒྱ་གར་གྲོས་ཚོགས་དང་རྒྱལ་ཁབ་གཞན་དག་གི་གྲོས་ཚོགས་ཚང་མས་སང་ཉིན་གྱི་ཉི་མ་དེ་ཡག་པོ་ཞིག་ཏུ་བཟོ་དགོས་པ་དང་།ང་ཚོའི་བྱིས་པ་ཚོ་ལའང་སང་ཉིན་གྱི་ཉི་མ་ཡག་པོ་ཞིག་སྤྲོད་དགོས་ཀྱི་ཡོད་པ་རེད།ད་དུང་མུ་མཐུད་དུ་འབད་བརྩོན་ཆེན་པོས་ཤུགས་རྒྱག་བཞིན་པའི༧གོང་ས་རྒྱལ་བ་རིན་པོ་ཆེའི་དབུ་མའི་ལམ་དེ་རྒྱ་གར་གྱི་གྲོས་ཚོགས་ཙམ་མ་ཟད་གོ་ལ་སྤྱི་ཡོངས་ལ་ཁྱབ་བསྒྲགས་ཆེན་པོར་འགྲོ་བཞིན་ཡོད་པ་ལྟར།ཚང་མས་སེམས་པ་རྣམ་དག་གིས་ངོས་ལེན་དང་མཐོང་ཆེན་བྱེད་ཀྱི་ཡོད་པ་རེད།རྒྱ་གར་དང་བོད་རྒྱ་ནག་གསུམ་ནི་ཕན་ཚུན་ལ་ཧ་ཅང་གི་འབྲེལ་ཐག་ཉེ་བོ་ཡོད་པ་ཞིག་རེད།ཡིན་ཡང་།སྟབས་མ་ལེགས་པ་ཞིག་ལ་རྒྱ་ཁྱབ་ཏུ་འགྲོ་བཞིན་པའི་རྒྱ་ནག་གི་སྲིད་ཇུས་ཀྱིས་མིའི་རིགས་ཚང་མར་ཚད་ལས་བརྒལ་བའི་རྣམ་འགྱུར་སྟོན་གྱི་ཡོད་པ་རེད།ང་ཚོ་འགྲོ་བ་མིའི་གཞི་རྩའི་ཁྱད་ཆོས་ནི་ཡིད་ཆེས་རེད་ལ།རྒྱལ་ཁབ་སོ་སོའི་སྲིད་གཞུང་ཚོས་ཀྱང་ཡིད་ཆེས་གཙོ་བོར་འཛིན་གྱི་ཡོད་པ་རེད།ཡིད་ཆེས་མེད་པ་ཡིན་ན་འགྲོ་ལུགས་གང་འདྲ་ཞིག་ཡིན་རུང་ཕན་ཚུན་གྱི་འབྲེལ་ལམ་ཡག་པོ་བྱུང་ཐུབ་ཀྱི་མེད་སྐོར་གསུངས་སོང་།